EA เริ่มวิ่ง-เก็งกำไร Q1 แตะ 650 ลบ.กูรูชี้หากลงทุน WEH สำเร็จเป้าเพิ่มอีก 2 บ.
EA เริ่มขยับ เก็งกำไร Q1 แตะ 650 ลบ.กูรูชี้หากลงทุน WEH สำเร็จเป้าเพิ่มอีก 2 บ. โดย ณ เวลา 15.13 น.อยู่ที่ 27.75 บาท บวก 0.25 หรือ 0.91% มูลค่าการซื้อขาย 43.32 ล้านบาท
22 เม.ย. 2558

ผู้สื่อข่าวรายงานว่า ราคาหุ้น บริษัท พลังงานบริสุทธิ์ จำกัด (มหาชน) หรือ EA ณ เวลา 15.13 น.อยู่ที่ 27.75 บาท บวก 0.25 หรือ 0.91% โดยเปิดตลาดที่ 27.50 บาท ปรับตัวขึ้นแตะระดับสูงสุดที่ 27.75 บาท และย่อตัวทดสอบจุดต่ำสุดที่ 27.50 บาท มูลค่าการซื้อขาย 43.32 ล้านบาท

บล.กรุงศรี ระบุในบทวิเคราะห์ (22 เม.ย.) ว่า คาดว่า EA จะมีกำไรสุทธิในไตรมาสที่ 1/58 อยู่ที่ 650 ล้านบาท เพิ่มขึ้น 15% จากช่วงเดียวกันของปีก่อน และ 30% จากไตรมาสก่อน โดยกำไรที่เพิ่มขึ้นจากไตรมาสก่อนเป็นผลมาจากการเริ่มขายไฟฟ้าของโครงการแสงอาทิตย์ที่ลำปาง (90 MW) เมื่อวันที่ 17 กุมภาพันธ์ 2558 ซึ่งผู้บริหารได้เปิดเผยว่าโครงการพลังแสงอาทิตย์ที่ 3 นี้ซึ่งใช้เทคโนโลยี solar tracker สามารถผลิตไฟฟ้าได้เพิ่มขึ้นกว่า 25% จากโครงการพลังแสงอาทิตย์ที่ 2 ที่มีกำลังการผลิตเท่ากันแต่ใช้เทคโนโลยีแบบแผงโซลาร์ยึดติดอยู่กับที่ ส่วนธุรกิจไบโอดีเซล
โดยคาดว่าปริมาณยอดขายในไตรมาสที่ 1/58 จะทรงตัวจากปีก่อน อยู่ที่ประมาณ 43 ล้านลิตร ในขณะที่อัตรากำไรน่าจะเพิ่มขึ้นเนื่องจากปัญหาการขาดแคลนวัตถุดิบ นอกจากนี้ ยังมองว่ากำไรของ EA ในไตรมาสที่ 2/58 น่าจะเพิ่มขึ้นจากการรับรู้รายได้จากโครงการแสงอาทิตย์โครงการที่ 3 เต็มไตรมาส
ขณะที่ บริษัทกำลังสนใจที่จะเข้าลงทุนในบริษัท Wind Energy Holdings (WEH) หลังจากที่ WEH ต้องปรับโครงสร้างการถือหุ้น  WEH มีใบอนุญาตโครงการพลังงานลม 6 โครงการ (510MW) ซึ่งต้องหยุดการก่อสร้างเอาไว้ชั่วคราวเนื่องจากสถาบันการเงินที่ให้เงินกู้กับโครงการหยุดปล่อยเงินต่อหลังจากที่คุณนพพร ศุภพิพัฒน์ ซึ่งเป็นผู้ก่อตั้งบริษัทตกเป็นผู้ต้องสงสัยในคดีอาญา ตลาดคาดว่า WEH น่าจะปรับโครงสร้างเสร็จในปลายไตรมาสที่ 2/58 คาดว่าโครงการพลังงานลมที่เพิ่มขึ้นมาทุก 90-MW
ทั้งนี้ ถ้าบริษัทสามารถเข้าลงทุนใน WEH ได้สำเร็จ จะทำให้ราคาเป้าหมายของ EA เพิ่มขึ้น 2.00 บาทต่อหุ้น แต่อย่างไรก็ตาม มองว่าเป็นเรื่องยากที่ EA จะเข้าซื้อหุ้น WEH เนื่องจากสถานะกระแสเงินสดค่อนข้างตึงตัวอยู่ในปีนี้